Осип Манделщам
Ще ти кажа откровено…

Превод от руски: Димитър Калев, —

chitanka.info

„Ma voix aigre et fausse…“

P. Verlain[1]

Ще ти кажа откровено:

сънен зной

е животът — шери-бренди,

ангел мой.

Там, де в елина прогрейна

красота,

в мен от черна яма зейна

срамота.

Той се раздели с Елена

по вълни,

а в устата ми солена

пяна ври.

Устните ми ще намаже

пустота,

среден пръст ще ми покаже

нищета.

Ой-ли, тъй-ли, лей-ли, вей-ли —

все едно,

ангел Мери, пий коктейли,

лей вино.

Ще ти кажа откровено:

сънен зной

е животът — шери-бренди,

ангел мой.

2 март 1931

[1] „Моят глас е пронизителен и фалшив…“ П. Верлен (фр.) ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.